
A Nemzeti a társadalomban, társadalom a színházban. Az Alföldi Róbert vezette Nemzeti Színház

Dolgozatomban Alföldi Róbert nemzeti színházbeli igazgatói és rendezői munkáját vizsgálom a 2008 és 2012 közötti időszakban. A kutatás célkitűzése, hogy feltárja és elemezze, mennyiben újította meg Alföldi Róbert a Nemzeti Színház hagyományát, tevékenysége miképpen lépett dialógusba a történeti örökséggel. A dolgozatomban arra teszek kísérletet, hogy a színházszociológia elméleti perspektívájában megmutassam a Nemzeti Színház megváltozott jellegét, és a művész-, a szórakoztató és a politikus színházi kategóriák mentén értelmezzem a létrejött előadásokat.
A pályamunka első felében Alföldi Róbert színházpolitikáját elemzem, melyet a társulat, a repertoár és a közönségformálás hármassága határoz meg. A társulat fiatalítása megújította a klasszikus darabok játékhagyományát, a zenés műfajú és a kortárs darabok bemutatói pedig kiszélesítették a repertoárt. Egyúttal a színházat multifunkcionális intézményként értelmezve Alföldi bővítette a Nemzeti Színház művészeti és társadalmi tevékenységének körét. 
A Nemzeti Színház nézőinek felméréseiből és a jegyeladási adatokból kiderül, hogy a széles közönségréteget megcélzó koncepció sikeres. A produkciók művészi színvonaláról leginkább a díjak és a külföldi szereplések tanúskodnak. Alföldi Róbert igazgatói tevékenységének összegzéseként elmondható, hogy a Nemzeti Színház repertoárját a színházvezetés társadalmi elköteleződése szervezi, melyet leginkább a műsorkínálat szélessége és a bemutatott előadások tematikája fejez ki.
A dolgozat második részében Alföldi Róbert három reprezentatívnak tartott rendezését (Oresztész, Magyar ünnep és Az ember tragédiája) elemezve arra a kérdésre keresem a választ, hogy az igazgató mise-en-scène-jei mennyiben tekinthetők színházpolitikájának művészeti továbbgondolásaként. A kutatás rámutat, hogy a darabválasztást elsősorban az aktualizálás igénye, a színházi formanyelvet pedig olyan imagista teatralitás határozza meg, mely a fiatalok által könnyen kódolható sztereotípiákkal operál.
A Nemzeti Színház mindenkori története arra enged következtetni, hogy az intézmény fundamentuma a felülírhatatlan politikai meghatározottság, mely ugyanakkor inspirálja és motiválja Alföldi Róbert művészi munkáját. A nemzeti jelleg a népszínházi struktúrában és a társadalmi orientáltságban érhető tetten, ezáltal lesz Alföldi reprezentatív színháza nemzeti.



